เปิดจองซื้อหุ้นกู้ช.การช่างมิ.ย.นี้
2สถาบันการเงิน เตรียมพร้อมเปิดให้ประชาชนจองหุ้นกู้ ช.การช่าง ต้นเดือนมิ.ย.นี้ อายุ 5 ปี ดอกเบี้ย 5%
22 พ.ค. 2556

2สถาบันการเงิน เตรียมพร้อมเปิดให้ประชาชนจองหุ้นกู้ ช.การช่าง ต้นเดือนมิ.ย.นี้ อายุ 5 ปี ดอกเบี้ย 5%
ธนาคารกสิกรไทยและธนาคารกรุงไทย ได้รับการแต่งตั้งให้เป็นผู้จัดการการจัดจำหน่ายร่วม (Joint Lead Arrangers) ของหุ้นกู้ บริษัท ช. การช่าง จำกัด (มหาชน) ครั้งที่ 1/2556 อายุ 5 ปี 9 เดือน ครบกำหนดไถ่ถอนปี 2562 มูลค่ารวมทั้งสิ้นไม่เกิน 4,000 ล้านบาท โดยเสนอขายแก่นักลงทุนรายย่อยทั่วไป และนักลงทุนสถาบัน จองซื้อขั้นต่ำ 100,000 บาท และทวีคูณครั้งละ 100,000 บาท 
หุ้นกู้ดังกล่าวเป็นหุ้นกู้ประเภทชนิดระบุชื่อผู้ถือ ประเภทไม่ด้อยสิทธิ ไม่มีประกัน มีผู้แทนผู้ถือหุ้นกู้ และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน ภายหลังครบกำหนด 2 ปีนับจากวันออกหุ้นกู้ เป็นหุ้นกู้มีอายุ 5 ปี 9 เดือน อัตราดอกเบี้ยคงที่ 5% ต่อปี ชำระดอกเบี้ยทุก ๆ 3 เดือน โดยเปิดจองซื้อต้นเดือนมิถุนายน 2556 ที่ธนาคารกสิกรไทยและที่ธนาคารกรุงไทยทุกสาขา ทั่วประเทศ
หุ้นกู้บริษัท ช.การช่าง นับเป็นทางเลือกการลงทุนที่น่าสนใจ ด้วยอัตราดอกเบี้ยผลตอบแทนที่อยู่ในระดับสูงกว่าเงินฝากทั่วไป รวมทั้งเป็นบริษัทที่มีประวัติการออกและชำระหุ้นกู้ที่ดีอย่างต่อเนื่อง โดยบริษัท ทริสเรทติ้ง จำกัด ได้ประกาศยกอันดับเครดิตบริษัท ช.การช่าง จาก BBB ไปที่ระดับ “BBB+” ด้วยแนวโน้ม “Stable” หรือ “คงที่” ในวันที่ 26 กุมภาพันธ์ ที่ผ่านมา สะท้อนถึงผลประกอบการของบริษัทที่ดีขึ้น และความเป็นผู้นำในธุรกิจรับเหมาก่อสร้างที่มีชื่อเสียงอยู่ในระดับแนวหน้าของประเทศ มีผลการดำเนินงานด้านรับเหมาก่อสร้างโครงการขนาดใหญ่มานานกว่า 40 ปี รวมทั้งมีการกระจายรายได้ไปยังหลากหลายกลุ่มธุรกิจ เช่น กลุ่มรับเหมาก่อสร้าง กลุ่มสัมปทาน และกลุ่มอุตสาหกรรมการผลิต นอกจากนี้บริษัทยังมีมูลค่างานรับเหมาก่อสร้างที่ยังไม่ส่งมอบจำนวนมาก จึงมีแนวโน้มรายได้มั่นคงต่อเนื่อง